อื่นๆ อีกมากมาย (2529)

✨  **สตูดิโออัลบั้ม**

**ปรากฏการณ์ฝน • **อื่น ๆ อีกมากมาย** • เอกเขนก • เฉลียงหลังบ้าน • แบ-กบาล • ตะไคร่น้ำสุดขอบฟ้า • นอกชาน • *ผลงานพิเศษ***

✨  **อื่นๆ อีกมากมาย (2529)**

* **ดูแลการผลิต :** ประภาส ชลศรานนท์
* **อำนวยการดนตรี :** ทรงวุฒิ จรูญเรืองฤทธิ์
* **ดนตรีสนับสนุน :** จู๊ด, ต๋อง, จอห์น, เจน, หนวด
* **ผสมเสียง :** มิสเตอร์เมา
* **ช่างเสียง :** จักรี เปรมานนท์
* **บันทึกเสียง :** ซาวด์ โปรดักชั่น
* **บริษัทเทป :** ครีเอเทีย อาร์ติสท์
* **วางจำหน่าย :** มิถุนายน พ.ศ. 2529
* **ฟังเพลงจากอัลบั้มทาง JOOX • Spotify • Deezer • Sanook Music**

## **สมาชิกวงเฉลียง**

**นิติพงษ์ ห่อนาค****วัชระ ปานเอี่ยม****ภูษิต ไล้ทอง****ศุ บุญเลี้ยง****เกียรติศักดิ์ เวทีวุฒาจารย์**

## **เบื้องหลังของอัลบั้ม**

* *ดูรายละเอียดเพิ่มเติมได้ที่ : พ.ศ. 2529 – 2531*

### **โปรเจกต์ *ไปยาลใหญ่ (ฯลฯ)***

ศุ เป็นหนึ่งในคนจำนวน 4,000-5,000 คน ที่ได้ซื้อหา เทปชุด **‘ปรากฏการณ์ฝน’** มาฟัง เพลงที่เขาชื่นชอบที่สุดคือ **‘เที่ยวละไม’**

นอกจากจะหลงรักเพลง ‘เที่ยวละไม’ แล้ว ศุ-บุญเลี้ยง ยังศรัทธา ประภาส ชลศรานนท์ คนแต่งเพลงนี้เป็นส่วนตัวอีก เขาเล่าว่า *“สมัยแก(ประภาส)อยู่ปั้นจั่นสำอาง เคยดูละครที่แกเล่น เห็นแกเล่นก็ตลกดี เขียนบทก็เออ!!!! มันดี มาได้ยินเพลงที่พี่จิกแต่ง เพลงที่ แหวน (ฐิติมา สุตสุนทร) ร้อง สุรสีห์ (สุรสีห์ อิทธิกุล) ร้องในหนัง ‘วัยระเริง’ หรือแม้แต่ที่เขียนให้เฉลียงในยุคแรก ฟังแล้วมีเสน่ห์น่าสนใจมาก พี่จิกเป็นศิลปินที่สร้างงานแบบกลมกล่อมลงตัว มีเสน่ห์ แล้วมีไอเดียแบบพิเศษ ถ้าจะบ้าก็บ้าแบบน่ารัก เป็นศิลปินที่ไม่ไว้ผมยาว ไม่ต้องคิดโดยการอัดบุหรี่เข้าไปเต็มปอด คือสามารถที่จะนอนตีลังกาคิดก็ได้”*

หลังจากประภาสได้เจอกับศุ ความต้องชะตาอะไรบางอย่าง ทำให้ความคิดเรื่องการทำเทปกลับมา และเกียรติศักดิ์ก็ถูกเรียกตัวอีกครั้ง *“พี่จิกมาบอกว่ารู้จักน้องนิเทศฯ อยู่คนหนึ่ง แต่งเพลงเป็น ร้องเพลงก็พอไหว เอามั้ย ทำอัลบั้มคู่กัน ตั้งชื่อกลุ่มว่า **‘ไปยาลใหญ่’**”*

**ไปยาลใหญ่ (ฯลฯ)** มีความหมายเดียวกับ ‘อื่นๆ อีกมากมาย’ ซึ่งเป็นเพลงเอกของอัลบั้มนี้ *“เริ่มงาน เราก็ร้องกันสองคนนี่แหละ มาแบ่งกันร้อง เพลงไหนเหมาะกับใครก็เอาไปร้อง”* เกียรติศักดิ์เล่าถึงจุดเริ่มของการทำงาน

*“แต่พอพี่จิกฟังเพลงที่ผมกับพี่จุ้ยร้องในบางเพลง คงยังไม่ถูกใจ เพราะหลายเพลงมันต้องมีวิธีการร้องแนวประชดประชันหน่อย อย่างเช่นเพลง **‘ถ้าโลกนี้มีเราเพียงสองคน’** ตอนแรกพี่จุ้ยเป็นคนร้อง หรือเพลง **‘รู้สึกสบายดี’** ผมเป็นคนร้อง ผมก็ร้องไปแบบเรียบๆ นุ่มๆ แต่เพลงมันต้องสนุกสนานพอสมควร”*

ส่วนศุ ก็ยังจำการพยายามร้องเพลง ‘มะลิ’ ในครั้งนั้นได้ดี *“ร้องอยู่นั่นแหละ หอมเอย...ห้อมเอย...ห้อมมเอย พี่จิกแกได้แต่ส่ายหัว บอกฟังไงมันก็ไม่หอมว่ะจุ้ย เวลาผ่านไปหนึ่งอาทิตย์ ยังร้องไม่ได้สักเพลง”* ในที่สุดประภาสก็บอกน้องทั้ง 2 คนว่า *“น้องเอ๋ย เห็นทีพี่ต้องเรียกเฉลียงเก่าๆ มารวมกันแล้ว”*

### **การฟอร์มวง *เฉลียง* อีกครั้ง**

และเฉลียงคนแรกที่ประภาส ชลศรานนท์นึกถึงก็คือ วัชระ ปานเอี่ยม *“จิกมันมาเล่าให้ฟังทีหลัง เมื่อเพลงเสร็จหมดแล้ว ร้องเกือบหมดแล้วด้วย”* วัชระเล่า

*“ได้ยินดนตรีแล้ว เออ...ไหว เพราะเป็นเพลงเก่าที่เราเคยร้องเดโมไว้ ตอนนั้นเพิ่งจบกันมาใหม่ๆ สักต้นปี 2527 ได้ มีเพลงแต่งเล่นๆ กันไว้ก็เลยไปอัดไว้ฟังกัน เช่นเพลง ‘มะลิ’ ไอ้ดี้เล่นดนตรี เองทุกชิ้น กลอง เปียโน เบส เอามาฟังอีกทุเรศชิบเป๋ง มีส่วนขาดส่วนเกิน หรือเพลง ‘เข้าใจ’ ไอ้ดี้ร้องเอง เล่นเอง เปียโนตัวเดียว ออกเงินค่าห้องอัดเอง ที่ไพบูลย์สตูดิโอ คิดว่าคงไม่มีอะไรเกิดขึ้นกับชุด นี้แล้ว จนกระทั่งจิกโทร.มาหา”*

*“จิกมันบอกเอาเพลงเดิมๆ ที่เคยร้องกันไว้มาทำ แต่งเพิ่มอีกเกินครึ่ง มีไอ้เกี๊ยง รู้จักใช่ไหม เออ รู้จัก มีอีกคน จุ้ย ใครวะไอ้จุ้ย ไม่รู้จัก ก็ไปเจอกันที่ห้องอัด ได้ฟังเพลงที่เกี๊ยงกับจุ้ยร้องไว้แล้ว มันไม่ตอแหลน่ะ เพลงตอแหลแต่มันร้องไม่ตอแหล ก็เลยไปกันไม่ค่อยได้ จิกบอกมันต้องมึงว่ะ เอ้า! โอเค”*

ขณะที่นิติพงษ์ก็กลับมาร่วมวงอีกเช่นเดิม *“จิกถาม เฮ้ย! ดี้เอาไหม เอาสิ ให้กูทำอะไร เจี๊ยบมึงร้อง กูไม่ได้ร้องสักเพลงแต่ก็อกๆ แก็กๆ ก็ได้ เป็น ‘หัวหน้าวง’ แล้วกัน”* **เฉลียงจึงกลับมาอีกครั้งใน พ.ศ. 2529 นั่นเอง**

เพลงที่ถูกนำมาไว้ในเทปชุดใหม่ของเฉลียง นอกจากเพลงที่ประภาสแต่งขึ้นในช่วงหลังจากออกเทปชุด ‘ปรากฏการณ์ฝน’ แล้วยังรวมทั้ง ‘กล้วยไข่’ เพลงเก่าที่ถูกตัดออกไปในครั้งแรก และเพลง ‘เข้าใจ’ ของนิติพงษ์ที่แต่งไว้ในปี 2527 เพื่อให้เพื่อนคู่หนึ่งซึ่งเป็นแฟนกัน แต่ชอบทะเลาะกันนัก และเฉลียงก็ได้ พี่จู๊ด-ทรงวุฒิ จรูญเรืองฤทธิ์ นักดนตรีฝีมือเยี่ยมอีกคนหนึ่งของเมืองไทย ซึ่งเคยร่วมงานทำเพลงโฆษณาและเพลงประกอบละครกับประภาส มาร่วมเป็นโปรดิวเซอร์

ประภาสเล่าถึงการชวนพี่จู๊ดมาร่วมทำเพลงให้เฉลียงว่า *“เคยทำงานกับพี่จู๊ดหลายชิ้น เพลงโฆษณา เพลงละคร พอจะทำ ‘อื่นๆ อีกมากมาย’ ก็ชวนแกว่า พี่...เราทำงานชิ้นนี้กัน ผมลงแรงเขียนเพลงทั้งหมด ผมจะออกค่าห้องอัด ค่านักดนตรีที่พี่ เรียกมาอัดเสียงเอง พี่เรียบเรียงเสียงประสานทั้ง 10 เพลงเลยนะ แต่พี่อย่าเพิ่งคิดเงินผม ถ้าผมขายได้ผมค่อยเอาเงินมาให้พี่พร้อมเปอร์เซ็นต์เทป แต่ถ้าผมขายไม่ได้ก็...ช่วยๆ กันนะพี่ พี่จู๊ดบอก...ไม่มีปัญหา ก็รับไปทำ ทำอย่างมีความสุขด้วย นะ ทำด้วยความมัน ได้ทำเพลงแปลกๆ แกบอกนะ ได้ทำเพลงแจ๊ซ ที่ชอบเล่นอยู่ แต่ไม่ค่อยได้ทำ”*

**แม้เทปใกล้จะเสร็จแล้วหลังวัชระเข้ามาร่วมร้อง แต่ยังมีปัญหาอีกสองเรื่องที่แก้ไม่ตก** เรื่องแรกคือเรื่องสมาชิกของวง ที่พวกเขารู้สึกว่ายังไม่สมบูรณ์พอ *“เอ๊ะ...มันขาดอะไรสักอย่าง”*

*“อยู่ดีๆ จะมีเทปหนึ่งชุด นักร้องมี เจี๊ยบ เกี๊ยง จุ้ย ไม่รอดแน่ๆ น่าจะเป็นแบนด์ มีวง เพราะลักษณะเพลงมันเป็นสวิงแจ๊ซ และมีเสียงแซ็กฯ อยู่ด้วยเยอะ ก็คิดกันว่าถ้าขึ้นเวทีจริงจะทำยังไง? เลยไปลากไอ้แต๋งมา”*

แต๋ง-ภูษิต ไล้ทอง รู้จักกับประภาส วัชระ และนิติพงษ์มา ตั้งแต่เมื่อทั้งหมดอยู่ปี 2 ตอนทำละครน่านเจ้า โดยภูษิตมาเล่นดนตรีประกอบให้พร้อมกับเพื่อนฝูงจากคณะครุศาสตร์ ภาควิชาดนตรี หลังจากนั้นก็มาเจอกันอีกในละคร ‘ตลกเจ็บตัว’ และนับเป็นเพื่อนกันเรื่อยมา

ประภาสเป็นคนแรกที่ชวนภูษิตมาร่วมวง เขาไปเจอกับภูษิตในการทำเพลงโฆษณาหมากฝรั่ง ช่วงนั้นภูษิตเป็นนักดนตรีอยู่ยามาฮ่าซาวนด์ ซึ่งเป็นวงบิ๊กแบนด์ เขาเล่นแซ็กโซโฟน และมารับจ๊อบเล่นดนตรีประกอบโฆษณา **ชวนปุ๊บก็ได้รับคำตอบตกลงทันที**

เมื่อภูษิตตอบตกลง เขาก็เข้าไปเป่าแซ็กโซโฟนลงเสียงเพิ่มเติมในเพลงที่ทำไว้เกือบเสร็จแล้วทันที ภูษิตพูดถึงการตัดสินใจของเขาในครั้งนั้นว่า **“ตอนรับปากยังไม่รู้เลยว่าเพลงเป็นไงบ้าง ตอนหลังได้ฟังเพลงแรกคือ ‘รู้สึกสบายดี’ ก็เลยรู้สึกสบายใจที่ตัดสินใจไม่ผิด”**

### ***เฉลียง* กับ *‘ครีเอเทียอาร์ติสท์’***

เมื่อแก้ปัญหาเรื่องสมาชิกวงไปได้แล้ว ก็ยังเหลือปัญหาเรื่องการหาสังกัดที่จะออกเทปชุดใหม่นี้ ประภาสเล่าเรื่องความพยายามในการหาสังกัดว่า *“ไม่ใช่ง่ายๆ เลยนะ คุยกับหลายเจ้า ไปคุยกับไนท์สปอต ตอนนั้นเป็นค่ายใหม่ ทำเพลงทันสมัย กำลังทำรายการซูโม่ฯ ด้วย ไปคุยกับออนป้า คุยกับแกรมมี่ ไม่ได้คุยพร้อมกันนะ คุยทีละเจ้า หอบมาสเตอร์ที่เสร็จแล้ว 10 เพลงนี่แหละ ไปเลย เมื่อเขาไม่เอาก็จบ หอบกลับมา ไปคุยอีกเจ้า **แต่ไม่มีใครเอา***

ในช่วงนั้นเอง ประภาสก็ได้รับการติดต่อจากค่ายเพลงใหม่ **‘ครีเอเทียอาร์ติสท์’** ให้เขียนเพลงให้กับ **‘อุ้ย’**-ระวิวรรณ จินดา ครีเอเทียฯ เพิ่งทำอัลบั้มของ **‘ปั่น’** ไพบูลย์เกียรติ เขียวแก้ว ซึ่งเปิดตัวออกมาอย่างฮือฮา **นิน-ชนินต์ โปสาภิวัฒน์** และ **เก้ง-จิระ มะลิกุล** คือหัวเรี่ยวหัวแรงของครีเอเทียฯ ในยุคนั้น

เก้ง-จิระ มะลิกุล รุ่นพี่คณะนิเทศของศุ ซึ่งยังแวะเวียนไปคณะเสมอๆ แม้จะทำงานที่ครีเอเทียฯ แล้ว ได้เล่าถึงเรื่องนี้ไว้ว่า *“จุ้ยโทร.มาหาผม บอกว่าอยากขอไอเดียอะไรหน่อย ผมก็ไปพบเขาที่คณะฯ จำได้ว่าเขาเอาเพลงมาเปิดให้ฟัง **‘นิทานหิ่งห้อย’** แรกฟังผมก็คิดว่า นี่มันเพลงอะไรวะ ทำไมเขียนดีอย่างนี้ เขาก็บอก เพลงนี้พี่จิกเป็นคนแต่ง...ตอนนั้นแนวเพลงต่างๆ ยังน้อย พอมีอะไรแปลกๆ ดีๆ ก็เอามาแบ่งสู่กันฟัง”*

จิระชอบใจ ในเพลงที่จุ้ยบอกว่า **“นี่คือเพลงของเฉลียงชุดที่ยังไม่ได้ออก”** มาก จนหยิบกลับไปให้ชนินต์ฟังด้วย เมื่อทั้งชนินต์และจิระ รวมทั้งผู้บริหารคนอื่นๆ เห็นพ้องต้องกัน ในที่สุดเฉลียงก็ได้ร่วมงานกับครีเอเทียฯ โดยประภาสกล่าวว่า *“ถ้าครีเอเทียฯ ไม่ทำ ก็ไม่รู้ว่าจะมีเฉลียงหรือเปล่านะ เขาเป็นคนเปิดโอกาสให้เฉลียงเกิดขึ้นมาอีกครั้งหนึ่ง”*

### **เปิดตัว *เฉลียง* กับอื่นๆอีกมากมาย**

ทีสเซอร์โฆษณาชุดแรกของเฉลียง ถูกนำออกอากาศทันทีหลังเกิดอุบัติเหตุยานชาแลนเจอร์ระเบิดที่สหรัฐอเมริกา โดยนำภาพข่าวตอนยานฯ ระเบิดมาประกอบคำไว้อาลัย

**“ขอแสดงความเสียใจกับโศกนาฏกรรมของโลก จากเฉลียง”**

เล่นเอาผู้คนที่ไม่เคยรู้จัก **‘เฉลียง’** ถกกันอื้ออึง ว่าไอ้เฉลียงนี่มันอะไรกันวะ แล้วโฆษณาเปิดตัวก็ตามออกมาพร้อมกับนิยามความเป็นเฉลียง ที่จิระ มะลิกุล ผู้เขียนก๊อปปี้ชุดนั้นเป็นต้นคิด

**สถาปนิกที่ไม่ยอมสร้างบ้าน**
**ครูที่ไม่ยอมสอนหนังสือเด็ก**
**นักหนังสือพิมพ์ที่ไม่ยอมเขียนข่าว**
**รวมตัวกันเป็นตัวโน้ตอารมณ์ดี กลุ่มดนตรีนาม ‘เฉลียง’**
จิระพูดถึงการเขียนทีสเซอร์ชิ้นนี้ว่า *“ในที่ประชุม พี่จิกเป็นคนพูดขึ้นมาว่า อยากให้มีความรู้สึกว่า **‘เฉลียง’** เป็นคนต่างๆ แล้วมาเจอกัน เป็นคนที่เกิดมาตามลุ่มดอนที่มีความคิดไม่เหมือนกัน ผมก็ลองคิดๆ ดู แล้วก็ลองเขียน ก๊อปปี้ทีสเซอร์ไปตามความรู้สึก **‘ตัวโน้ตอารมณ์ดีจากกลุ่มคนดนตรี นามเฉลียง’** ปรากฏว่าพวกพี่ๆ ชอบประโยคนั้น ก็เลยเป็นเหมือน สโลแกนของวงตั้งแต่นั้นเป็นต้นมา”*

ขณะเดียวกัน มิวสิกวิดีโอที่เริ่มออกฉายทางโทรทัศน์ก็ดูแปลกและใหม่จากที่คนเคยเห็นกัน **‘กล้วยไข่’** เป็นมิวสิกวิดีโอสีซีเปียยุคแรกของเมืองไทย เรียงร้อยภาพเด็กและสงคราม ที่แม้จะถูกเซ็นเซอร์ภาพสำคัญๆ ออกไปหลายฉาก แต่ผู้ชมก็รับอารมณ์ที่ต้องการสื่อได้เป็นอย่างดี และกลายเป็นหัวข้อถกเถียงในหมู่ผู้คนทั่วไปที่พยายามจะตีความ

ทั้งเพลงและมิวสิกวิดีโอ **‘เข้าใจ’** ประกอบหนังสั้นสไตล์เจ้าพ่อเซี่ยงไฮ้ ถ่ายทำที่หอศิลป์ถนนเจ้าฟ้า โดยมีภูษิตเป็นพระเอกครั้งแรกในชีวิต เขามาสารภาพภายหลังว่าเป็นความอึดอัดที่สุดในชีวิตอีกเหมือนกันเพราะไม่เคยแสดงมาก่อน *“เล่นละครเวทีมันเล่นแล้วเล่นเลย แต่นี่อะไรวะ เดี๋ยวเทก เดี๋ยวเทก ให้วิ่งอยู่นั่นแหละ วิ่งแล้วก็บอกให้วิ่งช้าๆ เหมือนเดิน แล้วอย่างนั้นมันจะเรียกวิ่งทำไม”*

**‘อื่นๆ อีกมากมาย’** นำสารพัดเรื่องมาใส่ไว้ในเรื่องเดียวกันตามชื่อเพลง เฉลียงใส่ชุดลายเลียนแบบนักโทษไปเดินเลาะข้างกำแพง ใส่หัวลูกโลกหัวโต เล่นภาพคนตัวเล็กตัวใหญ่ สนุกสนานมากตามความคิดอันแหวกแนวของจิระ มะลิกุล และ **‘เที่ยวละไม’** เป็นอีกเพลงที่ถูกนำมาทำมิวสิกวิดีโอ โดยเรื่องนี้ ศุ บุญเลี้ยง โบกรถไปเที่ยวตามป่าเขาลำเนาไพรในสไตล์ของเขา ทำให้คนที่ได้ดูอยากไปเที่ยวอย่างนั้นบ้างไปตามๆ กัน

เมื่อเทปชุด **‘อื่นๆ อีกมากมาย’** ออกวางจำหน่ายในเดือนมิถุนายน พ.ศ. 2529 กระแสตอบรับที่เกิดขึ้นนั้นก็แตกต่างจากเมื่อครั้งออกเทปชุด **‘ปรากฏการณ์ฝน’** โดยสิ้นเชิง

## **Media**

* Image Gallery
* Audio
* Videos

เฉลียง - อื่นๆอีกมากมาย (OFFICIAL MUSIC VIDEO)-MV- เข้าใจ - เฉลียง (2529)กล้วยไข่ - เฉลียงเฉลียง - เที่ยวละไม (OFFICIAL MUSIC VIDEO)คอนเสิร์ตติดแอร์ - รู้สึกสบายดี - เฉลียง (2529)คอนเสิร์ตติดแอร์ - กล้วยไข่ - เฉลียง (2529)คอนเสิร์ตลืมโลก - เที่ยวละไม - เฉลียง (2529)โลกดนตรี - Medley เพลงลูกทุ่ง - เฉลียง (2529)Retro TV - เฉลียง - อื่นๆ อีกมากมาย @ โลกดนตรี (พ.ศ.2529) HDRetro TV - เฉลียง - รู้สึกสบายดี @ 7 สีคอนเสิร์ต (พ.ศ.2529) HDRetro TV - วงเฉลียง - เข้าใจ @ 7 สีคอนเสิร์ต (08-03-2529) HDRetro TV - เฉลียง - ฮักกันบ่ได้ดอก @ 7 สีคอนเสิร์ต (พ.ศ.2529) HDคอนเสิร์ตติดแอร์ - Let It Be - เฉลียง (2529)รายการน้ำแข็งใส่น้ำหวาน พ.ศ.2529
## **รางวัล**

* **รางวัลโทรทัศน์ทองคำ ครั้งที่ 1 ประจำปี พ.ศ. 2529**
	+ รางวัลมิวสิกวิดีโอดีเด่น (เพลง "กล้วยไข่") *(ร่วมกับ สมปองน้องสมชาย-เรวัต พุทธินันทน์)*

## **ดูเพิ่ม**

* ***คอนเสิร์ตปิดอัลบั้ม อื่นๆ อีกมากมาย (2529)***

## **แหล่งข้อมูล / อ้างอิง**

* **ฟังเพลงจากอัลบั้มทาง JOOX • Spotify • Deezer • Sanook Music • YouTube Music**
* ***อื่นๆ อีกมากมาย (2529)*** ทางเว็บไซต์ chaliang.com
* ***อื่นๆ อีกมากมาย (2529)*** ทางเว็บไซต์ prapas.com
* **ห้องภาพ - ภาพชุดครีเอเทีย : อื่นๆ อีกมากมาย (2529)**
* **ห้องภาพ - มิวสิควิดิโออื่นๆ อีกมากมาย : อื่นๆ อีกมากมาย (2529)**
* **ห้องภาพ - มิวสิควิดิโอเข้าใจ : อื่นๆ อีกมากมาย (2529)**
* **ห้องภาพ - โลกดนตรี : อื่นๆ อีกมากมาย (2529)**
* https://www.facebook.com/photo?fbid=735199155274887&set=a.187050946756380
* วัชระ ปานเอี่ยม : แค่อยากเล่า ตอนที่ 14